Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2398/97 για την επιβολή οριστικών δασμών αντιντάμπινγκ στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν, και για την περάτωση της διαδικασίας όσον αφορά τις εισαγωγές καταγωγής Πακιστάν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Νοέμβριο 1997, το Συμβούλιο επέβαλε οριστικούς δασμούς αντιντάμπινγκ που κυμαίνονταν μεταξύ 2,6% και 24,7% στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν.

Στις 12 Μαρτίου 2001 το αρμόδιο όργανο επίλυσης διαφορών του Παγκόσμιου Οργανισμού Εμπορίου ("ΠΟΕ") ενέκρινε μία έκθεση του δευτεροβάθμιου δικαιοδοτικού οργάνου και μία έκθεση της ειδικής ομάδας για την υπόθεση "Ευρωπαϊκές Κοινότητες-δασμοί αντιντάμπινγκ στις εισαγωγές βαμβακερών πανικών κρεβατιού από την Ινδία" ("οι εκθέσεις"). Οι εκθέσεις κατέληγαν στο συμπέρασμα ότι η Κοινότητα είχε ενεργήσει κατά παράβαση της συμφωνίας αντιντάμπινγκ του ΠΟΕ σε ορισμένες περιπτώσεις όπως στην πρακτική καθορισμού "μηδενικού στοιχείου" και στη μέθοδο υπολογισμού των ΓΔΕΠ και του κέρδους για τον καθορισμό της κανονικής αξίας.

Στις 5 Ιουλίου 2001, το Συμβούλιο ενέκρινε τον κανονισμό για τα μέτρα που μπορεί να θεσπίζει η Κοινότητα βάσει των εκθέσεων του οργάνου επίλυσης διαφορών του ΠΟΕ όσον αφορά τα μέτρα αντιντάμπινγκ και κατά των επιδοτήσεων. Στις 14 Αυγούστου 2001, το Συμβούλιο ενέκρινε περαιτέρω τον κανονισμό για την αναστολή των μέτρων κατά της Ινδίας.

Η επισυναπτόμενη πρόταση κανονισμού του Συμβουλίου λαμβάνει υπόψη ορισμένες νομικές ερμηνείες που περιέχουν οι εκθέσεις όσον αφορά τα μέτρα για τις εισαγωγές καταγωγής Ινδίας και Πακιστάν. Με βάση αυτά τα συμπεράσματα προτείνεται να περατωθεί η διαδικασία όσον αφορά τις εισαγωγές βαμβακερών πανικών κρεβατιού καταγωγής Πακιστάν και να ανασταλεί η εφαρμογή των δασμών αντιντάμπινγκ όσον αφορά τις εισαγωγές βαμβακερών πανικών κρεβατιού καταγωγής Αιγύπτου.

Όπως ήδη προβλέπεται στον κανονισμό του Συμβουλίου για την Ινδία, τα μέτρα που έχουν ανασταλεί κατά της Αιγύπτου, θα λήξουν στις 14 Φεβρουαρίου 2002, εκτός εάν κινηθεί διαδικασία επανεξέτασης πριν τις 31 Μαρτίου 2002, κατόπιν ανακοίνωσης που θα έχει δημοσιευθεί στην Επίσημη Εφημερίδα των Ευρωπαϊκών Κοινοτήτων η οποία θα υποδεικνύει ότι κάποιο ενδιαφερόμενο μέρος έχει ζητήσει επανεξέταση.

2001/0326 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2398/97 για την επιβολή οριστικών δασμών αντιντάμπινγκ στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν, και για την περάτωση της διαδικασίας όσον αφορά τις εισαγωγές καταγωγής Πακιστάν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

τον κανονισμό (ΕΚ) αριθ. 1515/2001 του Συμβουλίου [1] για τα μέτρα που μπορεί να θεσπίζει η Κοινότητα βάσει των εκθέσεων του οργάνου επίλυσης διαφορών του ΠΟΕ όσον αφορά τα μέτρα αντιντάμπινγκ και κατά των επιδοτήσεων,

[1] ΕΕ L 201, 26.7.2001, σ. 10.

τον κανονισμό (ΕΚ) αριθ. 384/96 του Συμβουλίου [2] ("ο βασικός κανονισμός"), για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας,

[2] ΕΕ L 56, 06.03.1996, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 2238/2000 (ΕΕ αριθ. L 257 της 11.10.2000, σ. 2).

την πρόταση που υπέβαλε η Επιτροπή μετά από διαβουλεύσεις στο πλαίσιο της Συμβουλευτικής Επιτροπής,

Εκτιμώντας τα εξής:

Α. Ισχύοντα μέτρα

(1) Το Συμβούλιο, με τον κανονισμό (ΕΚ) αριθ. 2398/97 της 28ης Νοεμβρίου 1997 [3], όπως τροποποιήθηκε τελευταία από τον κανονισμό (ΕΚ) αριθ. 1644/2001 [4], επέβαλε οριστικούς δασμούς αντιντάμπινγκ στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν ("ο κανονισμός οριστικού δασμού"). Πριν από τον κανονισμό οριστικού δασμού είχε προηγηθεί ο κανονισμός της Επιτροπής (ΕΚ) αριθ. 1067/97 [5] για την επιβολή προσωρινού δασμού αντιντάμπινγκ στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν ("ο κανονισμός προσωρινού δασμού").

[3] ΕΕ L 332 , 4.12.1997 σ. 1.

[4] ΕΕ L 201, 14.8.2001, σ. 1.

[5] ΕΕ L 156, 13.06.1997, σ. 11.

B. Εκθέσεις που ενέκρινε το όργανο επίλυσης διαφορών του ΠΟΕ

(2) Στις 12 Μαρτίου 2001 το αρμόδιο όργανο επίλυσης διαφορών του Παγκόσμιου Οργανισμού Εμπορίου ("ΠΟΕ") ενέκρινε μία έκθεση του δευτεροβάθμιου δικαιοδοτικού οργάνου και μία έκθεση της ειδικής ομάδας για την υπόθεση "Ευρωπαϊκές Κοινότητες-δασμοί αντιντάμπινγκ στις εισαγωγές βαμβακερών πανικών κρεβατιού από την Ινδία" ("οι εκθέσεις") [6].

[6] Έγγραφο WT/DS141/9 της 22ας Μαρτίου 2001.

Γ. Υπό εξέταση προϊόν και ομοειδές προϊόν

(3) Το υπό εξέταση προϊόν είναι τα βαμβακερά πανικά κρεβατιού, από ίνες βαμβακιού, είτε αμιγείς, είτε σύμμεικτες με τεχνητές ίνες ή λινάρι (χωρίς να αποτελεί το λινάρι τη βασική ίνα), λευκασμένα, βαμμένα ή τυπωμένα, καταγωγής Ινδίας, Πακιστάν και Αιγύπτου που υπάγονται στους κωδικούς ΣΟ ex 6302 21 00 (κωδικοί taric 6302 21 00*81, 6302 21 00*89), ex 6302 22 90 (κωδικός taric 6302 22 90*19), ex 6302 31 10 (κωδικός taric 6302 31 10*90, ex 6302 31 90 (κωδικός taric 6302 31 90*90, ex 6302 32 90 (κωδικός taric 6302 32 90*19). Οι εκθέσεις δεν επηρεάζουν τα συμπεράσματα του κανονισμού οριστικού δασμού σχετικά με το υπό εξέταση προϊόν και το ομοειδές προϊόν.

Δ. Επανεξέταση των συμπερασμάτων

1. ΠΡΟΚΑΤΑΡΚΤΙΚΗ ΠΑΡΑΤΗΡΗΣΗ

(4) Μετά την έγκριση των προαναφερομένων εκθέσεων, το Συμβούλιο, με τον κανονισμό (ΕΚ) αριθ. 1644/2001, έκρινε σκόπιμο να τροποποιήσει και να αναστείλει τον οριστικό δασμό αντιντάμπινγκ που επιβλήθηκε στις εισαγωγές πανικών κρεβατιού καταγωγής Ινδίας.

(5) Θεωρείται τώρα σκόπιμο να ληφθούν υπόψη ορισμένες νομικές ερμηνείες που περιέχουν οι εκθέσεις όσον αφορά τα μέτρα για τις εισαγωγές πανικών κρεβατιού καταγωγής Αιγύπτου και Πακιστάν, και να καθοριστεί αν αυτά τα ισχύοντα μέτρα εξακολουθούν να είναι κατάλληλα, σύμφωνα με το άρθρο 2 του κανονισμού (ΕΚ) αριθ. 1515/2001.

2. ΝΤΑΜΠΙΝΓΚ

2.1 Εισαγωγή

(6) Πρώτον, θεωρήθηκε σκόπιμο να επανεξεταστούν τα συμπεράσματα λαμβανομένης υπόψη της νομικής ερμηνείας που περιέχουν οι εκθέσεις για την πρακτική καθορισμού μηδενικού στοιχείου κατά τον καθορισμό του μέσου σταθμισμένου περιθωρίου του ντάμπινγκ για την Αίγυπτο και το Πακιστάν και τον καθορισμό του ποσού του κέρδους κατά την κατασκευή των κανονικών αξιών για ορισμένους Αιγυπτίους και Πακιστανούς παραγωγούς-εξαγωγείς. Όλες οι άλλες μέθοδοι υπολογισμού που εφαρμόστηκαν είναι οι μέθοδοι που είχαν χρησιμοποιηθεί στην αρχική έρευνα. Για περισσότερες λεπτομέρειες, γίνεται αναφορά στους ανωτέρω κανονισμούς προσωρινού και οριστικού δασμού.

(7) Υπενθυμίζεται ότι η αρχική έρευνα για το ντάμπινγκ κάλυψε την περίοδο από 1ης Ιουλίου 1995 έως τις 30 Ιουνίου 1996 ("περίοδος έρευνας" ή "ΠΕ").

2.2 Δειγματοληψία

(8) Υπενθυμίζεται ότι λόγω του μεγάλου αριθμού εξαγωγέων στις ενδιαφερόμενες χώρες, η Επιτροπή αποφάσισε κατά την αρχική έρευνα να εφαρμόσει τεχνικές δειγματοληψίας σύμφωνα με το άρθρο 17 του βασικού κανονισμού.

2.3. Πακιστάν

(9) Δεδομένου ότι μόνο μία από τις πέντε εταιρείες του βασικού δείγματος γιά το Πακιστάν είχε πραγματοποιήσει συνολικές αντιπροσωπευτικές εγχώριες πωλήσεις και ότι οι εγχώριες πωλήσεις επικερδών τύπων προϊόντων αντιπροσώπευαν λιγότερο από το 80% αλλά περισσότερο από το 10% των συνολικών εγχώριων πωλήσεων, τα ποσά για τα έξοδα πώλησης, τα γενικά και διοικητικά έξοδα και το κέρδος, που χρησιμοποιήθηκαν για την κατασκευή της κανονικής αξίας, ήταν εκείνα που πραγματοποιήθηκαν στο πλαίσιο των συνήθων εμπορικών πράξεων της εταιρείας αυτής, σύμφωνα με την πρώτη πρόταση του άρθρου 2 παράγραφος 6 του βασικού κανονισμού.

(10) Για τις άλλες τέσσερις εταιρείες, προκειμένου να τηρηθούν οι συστάσεις των εκθέσεων και σύμφωνα με το άρθρο 2 παράγραφος 6 στοιχείο α) του βασικού κανονισμού, τα ποσά για τα έξοδα πώλησης, τα γενικά και διοικητικά έξοδα και το κέρδος, που χρησιμοποιήθηκαν για την κατασκευή της κανονικής αξίας, ήταν ο σταθμισμένος μέσος όρος των πραγματικών ποσών που προέκυψαν και πραγματοποιήθηκαν από την προαναφερθείσα εταιρεία καθώς και από μία εφεδρική εταιρεία, η οποία είχε και αυτή πραγματοποιήσει αντιπροσωπευτικές πωλήσεις στην εγχώρια αγορά. Αξίζει να σημειωθεί ότι οι πωλήσεις που δεν πραγματοποιήθηκαν στο πλαίσιο των συνήθων εμπορικών πράξεων δεν εξαιρέθηκαν από τον υπολογισμό του περιθωρίου κέρδους των τεσσάρων άλλων εταιρειών.

(11) Καμία άλλη αλλαγή δεν κρίθηκα αναγκαία όσον αφορά τα αρχικά συμπεράσματα για τις τιμές εξαγωγής και τις αναπροσαρμογές δυνάμει του άρθρου 2 παράγραφος 10 του βασικού κανονισμού.

(12) Η κατασκευασμένη κανονική αξία ανά τύπο συγκρίθηκε με την τιμή εξαγωγής ανά τύπο. Λαμβανομένων υπόψη των νομικών ερμηνειών που περιέχουν οι εκθέσεις, δεν καθορίστηκε μηδενικό στοιχείο στον αναθεωρημένο υπολογισμό του συνολικού περιθωρίου του ντάμπινγκ για κάθε εταιρεία του δείγματος.

(13) Ο αναθεωρημένος υπολογισμός δείχνει ότι δεν ασκήθηκαν πρακτικές ντάμπινγκ για τις εξαγωγές του εν λόγω προϊόντος που πραγματοποίησαν οι εταιρείες του δείγματος στο Πακιστάν κατά την ΠΕ. Συνεπώς, η διαδικασία πρέπει να περατωθεί για τις εισαγωγές του υπό εξέταση προϊόντος καταγωγής Πακιστάν. Αξίζει να σημειωθεί ότι επίσης δεν θα υπήρχε ντάμπινγκ εάν είχαν εξαιρεθεί από τον προσδιορισμό της κατασκευασμένης κανονικής αξίας οι πωλήσεις που δεν πραγματοποιήθηκαν στο πλαίσιο των συνήθων εμπορικών πράξεων σύμφωνα με την μέθοδο που προβλέπεται από το άρθρο 2 παράγραφος 6 στοιχείο α) του βασικού κανονισμού.

2.4. Aίγυπτος

(14) Όσον αφορά την Αίγυπτο, δεν έγιναν αλλαγές σε ό,τι αφορά τα αρχικά συμπεράσματα για την τιμή εξαγωγής και τις προσαρμογές δυνάμει του άρθρου 2 παράγραφος 10 του βασικού κανονισμού. Η κανονική αξία, που στηρίχτηκε στις κατασκευασμένες αξίες για τρεις εταιρείες του δείγματος χωρίς αντιπροσωπευτικές εγχώριες πωλήσεις κατά τις συνήθεις εμπορικές πράξεις, εξετάστηκε με βάση τις ερμηνείες που δίνονται στις εκθέσεις όσον αφορά το περιθώριο του κέρδους που χρησιμοποιήθηκε κατά τον καθορισμό αυτών των κατασκευασμένων κανονικών αξιών. Αυτό οφείλεται στο γεγονός ότι το ποσό του κέρδους που χρησιμοποιήθηκε στην αρχική έρευνα στηρίχτηκε στα στοιχεία μιας εταιρείας. Ωστόσο, δεν υπάρχουν διαθέσιμα στοιχεία από την αρχική έρευνα που θα επέτρεπαν να καθοριστεί ποσό για το κέρδος με βάση τη μεθοδολογία που προβλέπεται στο άρθρο 2 παράγραφος 6 του βασικού κανονισμού. Υπό αυτές τις συνθήκες, δεν είναι δυνατή η λεπτομερής επανεξέταση του περιθωρίου του ντάμπινγκ για την Αίγυπτο.

(15) Ανεξάρτητα από τα ανωτέρω, το γεγονός ότι το σχετικά χαμηλό επίπεδο του κέρδους που χρησιμοποιήθηκε για τον καθορισμό των κατασκευασμένων κανονικών αξιών κατά την αρχική έρευνα, κατέληξε σε σχετικά υψηλά περιθώρια του ντάμπινγκ, δείχνει ότι ήταν πιθανό να ασκούνται ακόμη πρακτικές ντάμπινγκ από την Αίγυπτο κατά την ΠΕ. Ωστόσο, το επίπεδο των περιθωρίων του ντάμπινγκ θα ήταν σημαντικά χαμηλότερο, αν δεν είχαν εφαρμοστεί πρακτικές μηδενικού στοιχείου κατά τον υπολογισμό του περιθωρίου του ντάμπινγκ για κάθε εταιρεία του δείγματος.

Ε. Περάτωση της διαδικασίας και αναστολή των δασμών

(16) Όσον αφορά τις εισαγωγές καταγωγής Πακιστάν, η διαδικασία πρέπει να περατωθεί βάσει της αιτιολογικής σκέψης 13 ανωτέρω.

(17) Παρόλο που δεν ήταν δυνατό να γίνει λεπτομερής επανεξέταση της κατάστασης του ντάμπινγκ στις εισαγωγές καταγωγής Αιγύπτου κατά την ΠΕ, είναι πιθανό να ασκούνται ακόμη πρακτικές ντάμπινγκ αν και σε σημαντικά χαμηλότερα επίπεδα. Τα οριστικά συμπεράσματα για την κατάσταση του ντάμπινγκ από τις εισαγωγές καταγωγής Αιγύπτου, θα απαιτούσαν να γίνει λεπτομερέστερη εξέταση του τρόπου εφαρμογής των διαφόρων μεθόδων υπολογισμού των ΓΔΕΠ και του κέρδους, όπως προβλέπεται στο άρθρο 2 παράγραφος 6 του βασικού κανονισμού. Αυτό θα απαιτούσε συμπληρωματικές πληροφορίες που δεν είχαν συγκεντρωθεί κατά την αρχική έρευνα εφόσον δεν είχαν θεωρηθεί απαραίτητες.

(18) Αρχικά επιβλήθηκαν μέτρα αντιντάμπινγκ κατά της Ινδίας, της Αιγύπτου και του Πακιστάν. Διαπιστώθηκε ότι δεν υπάρχει ντάμπινγκ για τις εισαγωγές από το Πακιστάν και θεωρήθηκε ότι το επίπεδο του ντάμπινγκ από τις εισαγωγές καταγωγής Ινδίας και Αιγύπτου έχει μειωθεί. Επιπλέον, ο δασμός αντιντάμπινγκ στις εισαγωγές καταγωγής Ινδίας ανεστάλη στις 14 Αυγούστου 2001 από το κανονισμό του Συμβουλίου (ΕΚ) αριθ. 1644/2001. Τα μέτρα θα λήξουν στις 14 Φεβρουαρίου 2002 όσον αφορά την Ινδία, εκτός αν κινηθεί διαδικασία επανεξέτασης πριν την ημερομηνία αυτή.

(19) Κατά την ΠΕ, η Αίγυπτος κατείχε το μικρότερο μερίδιο των εισαγωγών πανικών κρεβατιού καταγωγής των εν λόγω τριών χωρών. Όντως, οι εισαγωγές καταγωγής Αιγύπτου αντιστοιχούσαν μόνον στο 14% των συνολικών εισαγωγών από τις τρεις χώρες και περίπου το ένα τρίτο των συνολικών εισαγωγών πανικών κρεβατιού από την Ινδία.

(20) Δεν είναι σαφές αν θα κινηθεί τελικά διαδικασία επανεξέτασης όσον αφορά τις εισαγωγές πανικών κρεβατιού καταγωγής Ινδίας. Έτσι, είναι αβέβαιη η μελλοντική κατάσταση των μέτρων για τις εισαγωγές πανικών κρεβατιού που αποτελούν αντικείμενο ντάμπινγκ από την Ινδία. Αν δεν κινηθεί τέτοια επανεξέταση, μπορεί να χρειαστεί να εξεταστεί το αν οι εισαγωγές από την Αίγυπτο, εξεταζόμενες χωριστά, έχουν προκαλέσει σημαντική ζημία στον κοινοτικό κλάδο παραγωγής.

(21) Εξάλλου, αν κινηθεί διαδικασία επανεξέτασης όσον αφορά τις εισαγωγές από την Ινδία, μπορεί να εξεταστεί παράλληλα η κατάσταση των εισαγωγών πανικών κρεβατιού από την Αίγυπτο, συμπεριλαμβανομένων των όρων για σώρευση.

(22) Για τους ανωτέρω λόγους και για την διαδικαστική αποτελεσματικότητα, είναι σκόπιμο να ανασταλούν τα μέτρα που έχουν επιβληθεί στις εισαγωγές πανικών κρεβατιού καταγωγής Αιγύπτου, ενώ πρέπει να δοθεί στα ενδιαφερόμενα μέρη η ευκαιρία να υποβάλουν πληροφορίες/παρατηρήσεις, και αν το κρίνουν σκόπιμο, να ζητήσουν ακρόαση.

(23) Οι αρχές του Πακιστάν και της Αιγύπτου, οι Πακιστανοί και Αιγύπτιοι παραγωγοί-εξαγωγείς και οι ενώσεις τους, όλα τα ενδιαφερόμενα μέρη στην Κοινότητα, ειδικότερα ο κοινοτικός κλάδος παραγωγής, οι εισαγωγείς, οι χρήστες, οι έμποροι και, κατά περίπτωση, οι ενώσεις τους, έλαβαν κοινοποίηση σχετικά με την προτεινόμενη δράση και τους δόθηκε η ευκαιρία να υποβάλουν τις παρατηρήσεις τους και να ζητήσουν να γίνουν δεκτά σε ακρόαση. Τα προφορικά και γραπτά σχόλια που υπέβαλαν τα εν λόγω μέρη εξετάστηκαν αλλά δεν μετέβαλαν τα συμπεράσματα του παρόντος κανονισμού.

(24) Όλες οι αιτήσεις για επανεξέταση και όλες οι παρατηρήσεις/πληροφορίες σχετικά με τα μέτρα που επιβλήθηκαν στις εισαγωγές πανικών κρεβατιού από την Αίγυπτο πρέπει να υποβάλλονται γραπτώς στην ακόλουθη διεύθυνση:

Eυρωπαϊκή Επιτροπή

Γενική Διεύθυνση Εμπορίου

Διευθύνσεις Β και Γ

TERV 0/13

Rue de la Loi/Wetstraat 200

B-1049 Βρυξέλλες

Fax (32 -2) 295 65 05

Αριθ. τηλετύπου COMEUR B 21877

(25) Για λόγους διαδικαστικής αποτελεσματικότητας, αν μέχρι τις 14 Φεβρουαρίου 2002 δεν δημοσιευθεί στην Επίσημη Εφημερίδα των Ευρωπαϊκών Κοινοτήτων ανακοίνωση που να υποδεικνύει ότι κάποιο ενδιαφερόμενο μέρος έχει ζητήσει επανεξέταση, τα μέτρα αντιντάμπινγκ πρέπει να ανασταλούν αυτομάτως όσον αφορά τις εισαγωγές καταγωγής Αιγύπτου. Αν μία τέτοια ανακοίνωση δημοσιευθεί πριν την προαναφερθείσα ημερομηνία, η αναστολή του δασμού πρέπει να συνεχιστεί μέχρι τις 31 Μαρτίου 2002, ημερομηνία κατά την οποία τα μέτρα πρέπει να ανασταλούν εκτός αν κινηθεί μια έρευνα επανεξέτασης πριν την ημερομηνία αυτή. Αν κινηθεί μία τέτοια διαδικασία επανεξέτασης, τα μέτρα πρέπει να παραμείνουν σε αναστολή κατά την διάρκεια της έρευνας επανεξέτασης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η εφαρμογή των δασμών αντιντάμπινγκ όπως αναφέρεται στο άρθρο 1 του κανονισμού (ΕΚ) αριθ. 2398/97, αναστέλλεται όσον αφορά τις εισαγωγές βαμβακερών πανικών κρεβατιού καταγωγής Αιγύπτου.

2. Ο δασμός αντιντάμπινγκ που αναφέρεται στο άρθρο 1 του κανονισμού (ΕΚ) αριθ. 2398/97 για την Αίγυπτο, λήγει στις 14 Φεβρουαρίου 2002 εκτός δημοσιευθεί πριν την ημερομηνία αυτή στην Επίσημη Εφημερίδα των Ευρωπαϊκών Κοινοτήτων ανακοίνωση, που να υποδεικνύει ότι μία αίτηση για επανεξέταση έχει παραληφθεί από την Επιτροπή. Αν μία τέτοια ανακοίνωση δημοσιευθεί, ο δασμός αντιντάμπινγκ όπως αναφέρεται στο άρθρο 1 του κανονισμού (ΕΚ) αριθ. 2398/97 όσον αφορά τις εισαγωγές καταγωγής Αιγύπτου παραμένει σε αναστολή αλλά θα λήξει στις 31 Μαρτίου 2002 εκτός αν κινηθεί διαδικασία επανεξέτασης πριν την ημερομηνία αυτή. Κατά τη διάρκεια τέτοιας επανεξέτασης, αν υπάρξει τέτοια, η εφαρμογή του δασμού αντιντάμπινγκ όσον αφορά τις εισαγωγές καταγωγής Αιγύπτου, αναστέλλεται δυνάμει της παραγράφου 1.

3. Οποιαδήποτε αίτηση των ενδιαφερομένων μερών για επανεξέταση πρέπει κατατεθεί γραπτά και να παραληφθεί από την Επιτροπή το αργότερο μέχρι τις 31 Ιανουαρίου 2002 στην ακόλουθη διεύθυνση:

European Commission

Directorate General for Trade

Directorate B and C

TERV 0/13

Rue de la Loi/Wetstraat 200

B-1049 Brussels

Fax (32-2) 295 65 05

Telex COMEUR B 21877

Άρθρο 2

Περατώνεται η διαδικασία αντιντάμπινγκ όσον αφορά τις εισαγωγές βαμβακερών πανικών κρεβατιού καταγωγής Πακιστάν.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος